ERASMUS IZKUŠNJA 2014/2015

NINA KARMELJ – AMSTERDAM (2 SEMESTRA)

KAKO STE BILI ZADOVOLJNI Z IZMENJAVO IN ZAKAJ?

Z izmenjavo sem izredno zadovoljna, ker je to življenjska priložnost, ki ti odpre mnoga vrata in hkrati poda mnogo različnih perspektiv, občutkov in raznovrstnih interakcij, ki v življenju na sploh in ne samo pri študiju pridejo zelo prav.

STE IMELI REDNA PREDAVANJA V ANGLEŠČINI ALI SAMO OBČASNE KONZULTACIJE?

Vsa predavanja so v angleščini, prav tako tudi izpiti, eseji, projekti in podobne naloge.

KAKO BI OCENILI KAKOVOST ŠTUDIJA?

Kakovost študija velikokrat variira, to pomeni, da je na začetku malo težje, saj je nenadoma vse v drugem jeziku, branje, izražanje in pisanje. Nizozemsko šolanje ima velik poudarek na domačih nalogah, pripravah in prebiranju literature, tako da to vzame kar nekaj časa. Drugače pa študij na HvA (Hogeschool van Amsterdam) ni tako zahteven, saj je to ena stopnja nižje v primerjavi z univerzo. Predavanja so organizirana na način debat in samorefleksije in manj direktnega podajanja informacij, kot smo večkrat vajeni v Sloveniji.

KAKŠNI SO BILI PROFESORJI?

Nizozemski profesorji so znani po zelo prijateljskem in osebnem odnosu s študenti, to pomeni, da je distance med njimi manj, ter se zato za študente tudi bolj zavzemajo, so bolj odrti in pripravljeni na diskurz. Nimajo težav oditi s študenti na pivo in podati tudi kakšne osebne informacije.

BI KATERI PREDMET/PROFESORJA POSEBEJ POHVALILI/SKRITIZIRALI?

Pohvalila bi Jane Spangler, profesorico predmeta: research (raziskava), ker je predmet zahteven, ona pa ga je znala s sprotnim delom, nalogami, konzultacijami in predanostjo olajšati.
Profesorici Bourri Fatima (predmet: personal effective skills – osebnostne spretnosti) pa bi priporočala malo več zavzetosti in konsistentnosti pri svojem delu ter korektnega podajanja feedbacka in komunikacije, saj bi študentom bila v veliko pomoč.

KAKŠNI SO ŽIVLJENJSKI STROŠKI V PRIMERJAVI S SLOVENIJO?

Ker Nizozemska sodi med najrazvitejše države, je standard precej višji. Za sobo, ki si jo lahko tudi delite, boste odšteli najmanj 400 eur mesečno, prav tako se približno toliko tudi porabi na mesečni ravni za hrano in podobno. Odvisno, koliko si človek privošči, drugače pa okoli 1000 eur na mesec približno.

BIVANJE V ŠTUDENTKEM DOMU, KAPACITETA STAVB, NAMENJENOST TUJIM ŠTUDENTOM?

Bivam v eni izmed študentskih zgradb, ki so razporejene po vsem Amsterdamu. Imam sobo, ki si jo delim s sostanovalko, v sobi pa imava mini kuhinjo in kopalnico. Ustanove sprejmejo po okoli 100 ljudi, nekatere tudi manj. Sobe so različne, od enoposteljnih do dvoposteljnih, bodisi z delitvijo kopalnice in kuhinje ali pa ne. Večinoma v teh stavbah prebivajo tuji študentje.

DRUŽENJE Z DOMAČIMI IN TUJIMI ŠTUDENTI?

V Amsterdamu je res zelo veliko tujih študentov, tako da se povsod sliši angleščina, zato so ljudje več ali manj odprti za druženje, tako tuji študentje kot domačini. Obstajajo tudi razne skupine za druženje in spoznavanje ter seveda socialna omrežja, prek katerih se spozna tudi slovenske študente.

KAKŠNO JE MESTO?

Amsterdam je zelo razgibano mesto, ki nikoli ne spi. Ljudje so ves čas v gibanju. Najlepše je, ko je vreme lepo, saj se res veliko dogaja, od raznih festivalov, druženj, koncertov in podobno. Je polno kanalov in skritih uličic ter tudi kar nekaj parkov za »slovenski« oddih.

OBŠOLSKE DEJAVNOSTI?

V Amsterdamu se vedno nekaj dogaja in je za zabavo dobro poskrbljeno. Obstajajo tudi različne skupine, ki ponujajo študentske popuste na spoznavne in zabavne dogodke kot tudi na različna potovanja, ki so dobro organizirana.

KAJ PRIPOROČATE ŠTUDENTOM, KI NAMREAVAJO ITI TJA NA ŠTUDIJ?

Priporočam, da se prepustijo toku, malo pozabijo, kaj so se naučili doma, in preizkusijo kaj novega, predvsem pa naj bodo pripravljeni na drugačnost, po kateri je Amsterdam znan, poleg tolerance in svobode govora!

DOVOLIM OBJAVO ELEKTRONSKEGA NASLOVA: nina.karmelj@gmail.com